CELEX: 32014R0523
Language: fi
Date: 2014-05-12 00:00:00
Title: Komission delegoitu asetus (EU) N:o 523/2014, annettu 12 päivänä maaliskuuta 2014 , Euroopan parlamentin ja neuvoston asetuksen (EU) N:o 575/2013 täydentämisestä teknisillä sääntelystandardeilla sen määrittämiseksi, vastaavatko laitoksen katettujen joukkolainojen arvo ja laitoksen varojen arvo suurelta osin toisiaan  ETA:n kannalta merkityksellinen teksti

20.5.2014   
            
            
               FI
            
            
               Euroopan unionin virallinen lehti
            
            
               L 148/4
            
         KOMISSION DELEGOITU ASETUS (EU) N:o 523/2014,
   annettu 12 päivänä maaliskuuta 2014,
   Euroopan parlamentin ja neuvoston asetuksen (EU) N:o 575/2013 täydentämisestä teknisillä sääntelystandardeilla sen määrittämiseksi, vastaavatko laitoksen katettujen joukkolainojen arvo ja laitoksen varojen arvo suurelta osin toisiaan
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 33 artiklan 4 kohdan,
   sekä katsoo seuraavaa:
   
               (1)
            
            
               Laitoksen velkoihin liittyviä voittoja tai tappioita, jotka aiheutuvat laitoksen oman luottoriskin muutoksista, ei periaatteessa saisi sisällyttää omien varojen osatekijöihin. Liiketoimintamalleissa, jotka perustuvat tarkan vastaavuuden periaatteelle tai tasapainoperiaatteelle, kyseistä sääntöä ei kuitenkaan sovelleta sillä perusteella, että velan arvon aleneminen tai nousu kompensoituu täysin sen omaisuuserän arvon vastaavalla alenemisella tai nousulla, joka vastaa täysin kyseistä velkaa.
            
         
               (2)
            
            
               On tärkeää vahvistaa vaatimukset sen määrittämiseksi, vastaavatko Euroopan parlamentin ja neuvoston direktiivin 2009/65/EY (2) 52 artiklan 4 kohdassa tarkoitetun katetun joukkolainan muodossa olevat laitoksen velat ja katettujen joukkolainojen vakuutena olevien laitoksen varojen arvo suurelta osin toisiaan.
            
         
               (3)
            
            
               Arvojen vastaaminen suurelta osin toisiaan olisi otettava huomioon näiden joukkolainojen ja niiden vakuutena olevien kiinnitysluottojen kirjanpitokäsittelyssä, sillä ilman tällaista vastaavuutta oman luottoriskin muutoksista johtuvien voittojen ja tappioiden kirjaaminen ei olisi järkevää.
            
         
               (4)
            
            
               Toimitusoptio antaa luotonsaajalle mahdollisuuden ostaa tietty kiinnitysluoton rahoitukseen käytetty katettu joukkolaina takaisin markkinoilta ja toimittaa katettu joukkolaina pankkiin kiinnitysluoton ennenaikaisena takaisinmaksuna. Koska luotonsaaja voi käyttää tätä optiota, kiinnitysluottojen käyvän arvon olisi aina oltava samansuuruinen kuin kyseisten luottojen rahoitukseen käytettyjen katettujen joukkolainojen arvo. Tämä merkitsee sitä, että kiinnitysluottojen käyvän arvon laskentaan olisi kuuluttava kyseisiin luottoihin sisältyvän toimitusoption käyvän arvon määrittäminen vakiintuneiden markkinakäytäntöjen mukaisesti.
            
         
               (5)
            
            
               Tämä asetus perustuu teknisten sääntelystandardien luonnoksiin, jotka Euroopan pankkiviranomainen on toimittanut komissiolle.
            
         
               (6)
            
            
               Euroopan pankkiviranomainen on järjestänyt avoimen julkisen kuulemisen niistä teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1093/2010 (3) 37 artiklan mukaisesti perustetulta pankkialan osallisryhmältä,
            
         ON HYVÄKSYNYT TÄMÄN ASETUKSEN:
   1 artikla
   Määritelmät
   Tässä asetuksessa tarkoitetaan
   
               1.
            
            
               ’katetulla joukkolainalla’ direktiivin 2009/65/EY 52 artiklan 4 kohdassa tarkoitettua joukkovelkakirjalainaa;
            
         
               2.
            
            
               ’toimitusoptiolla’ mahdollisuutta lunastaa kiinnitysluotto ostamalla joukkolaina takaisin markkina- tai nimellisarvoon asetuksen (EU) N:o 575/2013 33 artiklan 3 kohdan d alakohdan mukaisesti.
            
         2 artikla
   Arvojen vastaaminen suurelta osin toisiaan
   1.   Joukkolainan arvon ja laitoksen varojen arvon katsotaan vastaavan suurelta osin toisiaan, kun kaikki seuraavat edellytykset täyttyvät:
   
               a)
            
            
               kaikki laitoksen liikkeeseen laskemien katettujen joukkolainojen käyvän arvon muutokset johtavat aina kyseisten joukkolainojen vakuutena olevien varojen käyvän arvon samansuuruisiin muutoksiin. Käypä arvo määritetään asetuksen (EU) N:o 575/2013 4 artiklan 1 kohdan 77 alakohdassa määritellyn sovellettavan tilinpäätössäännöstön mukaisesti;
            
         
               b)
            
            
               kiinnitysluotot, jotka ovat laitoksen kyseisten luottojen rahoittamiseksi liikkeeseen laskemien katettujen joukkolainojen vakuutena, voidaan lunastaa milloin tahansa ostamalla kyseiset katetut joukkolainat takaisin markkina- tai nimellisarvoon toimitusoptiota käyttäen;
            
         
               c)
            
            
               kiinnitysluottojen ja katettujen joukkolainojen käypä arvo määritetään avoimella menettelyllä. Kiinnitysluottojen arvon määrittämiseen on kuuluttava toimitusoption käyvän arvon laskenta.
            
         2.   Arvojen ei katsota vastaavan suurelta osin toisiaan, jos katettujen joukkolainojen arvon muutoksista tai niiden vakuutena olevien, toimitusoption sisältävien kiinnitysluottojen arvon muutoksista syntyy 1 kohdan mukaisesti nettovoittoa tai -tappiota.
   3 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä maaliskuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 176, 27.6.2013, s. 1.
   
      (2)  Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).
   
      (3)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).